  Наталья Тетерина 2019-тӥ арын Удмуртиын диспансеризациез ортчонъя огъя нунал радъязы. Нырысетӥез элькунысь эмъюртъёсын 9-тӥ тулыспалэ ортчоз. Кызьы ивортӥзы улосвылысь Тазалыкез утёнъя министерстволэн пресс-службаяз, та нуналэ ӧнерчиос мылкыд карисьёсты улон интызыя эмъяськонниосын 9 часысен 14 часозь эскерозы. 2019-тӥ арын диспансеризациез 1914, 1917, 1920, 1923, 1926, 1929, 1932, 1935, 1938, 1941, 1944, 1947, 1950, 1953, 1956, 1959, 1962, 1965, 1968, 1971, 1974, 1977, 1980, 1983, 1986, 1989, 1992, 1995, 1998 аръёсы вордскем муртъёс ортчыны кулэ. Удмуртиысь Тазалыкез утёнъя министерстволэн пресс-службаез тодэ вайытэ, 2019-тӥ арын 1-тӥ толшорысен Россиысь Ужъя кодекслэн «Гарантии работникам при прохождении диспансеризации» ёзэтаз ватсанъёс пыртӥзы. Табере ужась муртъёс диспансеризациез ортчон понна 3 арлы одӥг пол шутэтскон нунал басьтыны быгато, со нунал понна уждун тыриське. Пенсиын ужасьёс но пенсие потон арлыдозь кӧня ке ар кылем муртъёслы кык нунал сётӥське. Со понна ужасьёслы кивалтӥсьёсынызы азьвыл вераськыны но куриськон гожтыны кулэ. ВАТСАН 2018-тӥ арын Удмуртиын диспансеризациез 250 сюрс пала адями ортчиз. Эскеронъёс дыръя 29 сюрслэсь ятыр выль висёнъёссэс шедьтӥзы, соос пӧлысь 373-ез – лек пыктосъёс. Диспансеризациез ортчемъёс пӧлысь 57 процентсэ чакласькыны келязы. Паласькисьтэм висёнъёсы вуттӥсь мугъёс пӧлысь эмчиос умойтэм сиськонэз, ӧжыт вырӟылонэз но мугорлэсь мултэс куаемзэ пусйизы.   Тегъёс: Мерлык Удмуртия Тазалык тазалыкезутён эмчиос  